Iż-żagħżugħ ta' 24 sena li tressaq il-Qorti wara l-isparatura fl-Iklin, wieġeb mhux ħati li kkaġuna ġrieħi gravi lill-vittma għaliex sostna li spara għax beża' li hu kien fil-periklu. Il-Pulizija ressqet liż-żagħżugħ il-Qorti llum għall-ħabta tal-4:30pm quddiem il-Maġistrat tal-Għassa Victor Axiak. F'dan l-inċident raġel weġġa' gravi wara li ż-żagħżugħ allegatament sparalu fi spalltu waqt argument fl-Iklin. Rapporti fuq midja oħra qegħdin jirrapportaw li l-aggressur mar isuq wara l-vittma u kellhom argument jaħraq fuq allegat frodi. Kelliem għall-Pulizija informa lil Newsbook.com.mt li dan l-argument seħħ fit-3.30pm fi Triq il-Wied. Jidher li għall-ewwel kien hemm ħabta bejn żewġ karozzi, u mbagħad qam argument bejn is-sewwieqa li kienu ż-żagħżugħ ta' 24 sena mill-Iklin, u l-vittma, raġel ta' 55 sena min-Naxxar. Il-Pulizija qed tinterroga lil xi nies fuq dan il-każ. Il-Maġistrat Nadine Lia waslet ukoll fuq il-post għaliex qed tmexxi inkjesta fuq il-każ. Iż-żagħżugħ qiegħed jaffaċċja akkużi b'rabta mal-użu mhux xieraq ta' arma tan-nar, vjolenza u l-ksur tal-paċi pubblika. Fil-Qorti, il-Prosekuzzjoni mmexxija mill-Avukat George Camilleri, qalet li l-allegat vittma ntlaqat minn balla ta' senter. Camilleri żied li l-pulizija malajr sabu lill-akkużat għaliex jgħix fil-qrib. L-akkużat allegatament qal lil min interrogah li spara fuq il-vittma b'senter li għandu l-liċenzja jużah għall-kaċċa. Fil-Qorti ntqal li l-pulizija sabu l-arma u kkonfiskawha. Il-vittma ttieħed l-isptar għall-kura iżda fl-ebda ħin ma kien fil-periklu li jitlef ħajtu, skont il-Prosekuzzjoni. Din oġġezzjonat għat-talba għal-libertà proviżorja billi argumentat li għad irid jixhed il-vittma u li hemm ir-riskju ta' inċident ieħor jekk iż-żewġt irġiel jerġgħu jiltaqgħu. L-Avukat Difensur Arthur Azzopardi rreaġixxa għall-oġġezzjoni tal-Prosekuzzjoni billi qal li l-filmat tas-CCTV diġà wera biċ-ċar x'ġara fl-inċident. Huwa argument li dak li hemm fil-filmat ma jistax jinbidel, irrispettivament minn x'jixhdu l-akkużat u l-vittma. Minkejja dan, il-Maġistrat Axiaq ċaħad it-talba għal-libertà proviżorja sabiex il-proċeduri tal-ġustizzja ma jiġux imfixkla. Huwa stqarr li s-sitwazzjoni jaf tinbidel fil-ġimgħat li ġejjin, iżda għalissa l-Qorti jkollha tiċħad it-talba. Il-Qorti ordnat li l-akkużat jibqa' taħt arrest u ħabbret li se jinħatar maġistrat ieħor biex jisma' l-każ. Sparatura fl-Iklin; raġel iweġġa' gravi u żagħżugħ arrestat .td_uid_3_613c938f6d691_rand.td-a-rec-img{text-align:left}.td_uid_3_613c938f6d691_rand.td-a-rec-img img{margin:0 auto 0 0}